b'\n_START_ARTICLE_\nPrima B\xc4\x83t\xc4\x83lie de la Schooneveld\n_START_SECTION_\nContext\n_START_PARAGRAPH_\nInvazia armatei lui Ludovic al XIV-lea a fost oprit\xc4\x83 \xc3\xaen Provinciile Unite de Bariera de Ap\xc4\x83 Neerlandez\xc4\x83, o inundare inten\xc8\x9bionat\xc4\x83 a unei mari suprafe\xc8\x9be agricole din provinciile Utrecht \xc8\x99i Olanda, \xc3\xaentre laguna Zuiderzee \xc8\x99i fluviul Rin. \xc3\x8en timpul iernii \xc3\xaencercarea armatei franceze de a trece bariera \xc3\xaenghe\xc8\x9bat\xc4\x83 a fost oprit\xc4\x83 prin eforturile trupelor de marinari pe schiuri comandate de amirali ai flotei neerlandeze. Prin urmare, pentru anul 1673 alia\xc8\x9bii anglo-francezi au \xc3\xaentocmit planurile unei invazii pe calea m\xc4\x83rii \xc3\xaen provinciile maritime Olanda \xc8\x99i Zeelanda, ocolind astfel Bariera de Ap\xc4\x83._NEWLINE_Michiel de Ruyter a fost numit \xc3\xaen februarie 1673 Locotenent-Amiral-General al flotei neerlandeze \xc8\x99i a pl\xc4\x83nuit s\xc4\x83 blocheze grosul flotei engleze pe Tamisa scufund\xc3\xa2nd nave cu balast \xc3\xaen cele mai \xc3\xaenguste canale, pentru ca apoi s\xc4\x83 se ocupe la discre\xc8\x9bie de restul escadrelor engleze. Flota neerlandez\xc4\x83 fusese \xc3\xaentre timp sl\xc4\x83bit\xc4\x83 de recrutarea unei treimi din echipaje \xc3\xaen armata de uscat \xc8\x99i de absen\xc8\x9ba navelor Amiralit\xc4\x83\xc8\x9bii din Friesland, provincie care a fost invadat\xc4\x83 de Prin\xc8\x9bul Episcop de M\xc3\xbcnster \xc8\x99i care \xc3\xae\xc8\x99i deviase toate resursele pentru ap\xc4\x83rarea pe uscat._NEWLINE_La \xc3\xaenceputul lunii mai 1673 De Ruyter a ridicat ancora \xc8\x99i s-a \xc3\xaendreptat spre Tamisa cu o flot\xc4\x83 alc\xc4\x83tuit\xc4\x83 doar din 31 nave de linie, 12 fregate, 18 nave incendiare \xc8\x99i alte nave auxiliare, al\xc4\x83turi de 8 nave comerciale umplute cu balast. Amiralitatea din Friesland nu a trimis nici o nav\xc4\x83, cea din Zeeland a reu\xc8\x99it s\xc4\x83 preg\xc4\x83teasc\xc4\x83 doar c\xc3\xa2teva nave la timp, majoritatea navelor neerlandeze apar\xc8\x9bin\xc3\xa2nd celor trei Amiralit\xc4\x83\xc8\x9bi din provincia Olanda (Maas, Amsterdam \xc8\x99i Noorder Quarter)._NEWLINE_Dar englezii au ie\xc8\x99it \xc3\xaen larg cu for\xc8\x9be superioare chiar \xc3\xaenainte de executarea acestei opera\xc8\x9biuni iar De Ruyter s-a retras la 15 mai la ancorajul de la Schooneveld, apele costiere pline de bancuri de la gura fluviului Schelde, l\xc3\xa2ng\xc4\x83 insula Walcheren, pentru a \xc3\xaei \xc3\xaempiedica pe alia\xc8\x9bi s\xc4\x83 creeze o superioritate naval\xc4\x83 necesar\xc4\x83 transport\xc4\x83rii \xc8\x99i debarc\xc4\x83rii for\xc8\x9bei de 10.000 de solda\xc8\x9bi care se adunau la Yarmouth._NEWLINE_Bazinul Schooneveld se afla \xc3\xaentre dou\xc4\x83 bancuri de nisip din largul coastelor Flandrei \xc8\x99i Zeelandei, la 15 mile nautice Vest de portul neerlandez Vlissingen \xc8\x99i Insula Walcheren, oferind o cale liber\xc4\x83 spre estuarele fluviilor Schelde \xc8\x99i Maas. Cu ad\xc3\xa2ncimi de peste 5 st\xc3\xa2njeni, Schooneveld oferea un bun loc de ancorat \xc8\x99i de asemenea o pozi\xc8\x9bie optim\xc4\x83 pentru a supraveghea gurile Tamisei \xc8\x99i str\xc3\xa2mtoarea Dover. V\xc3\xa2nturile predominante dinspre Sud-Vest ofereau posibilitatea flotei de a se deplasa rapid spre Nord de-a lungul coastei Olandei. Schooneveld a fost folosit \xc3\xaen toate r\xc4\x83zboiele Republicii ca principalul ancoraj \xc8\x99i punct de concentrare al flotei neerlandeze. \xc3\x8en Anglia \xc8\x99i Fran\xc8\x9ba era cunoscut ca \xe2\x80\x9cgaura lui De Ruyter\xe2\x80\x9d sau ca \xe2\x80\x9cfortul dintre bancuri\xe2\x80\x9d al lui. \xc3\x8en august 1666 De Ruyter salvase flota neerlandez\xc4\x83 dup\xc4\x83 B\xc4\x83t\xc4\x83lia de Dou\xc4\x83 Zile retr\xc4\x83g\xc3\xa2ndu-se la Schooneveld iar \xc3\xaen iunie 1667 folosise acest ancoraj ca punct de plecare al Expedi\xc8\x9biei de la Medway._NEWLINE_Una din caracteristicile atractive ale bazinului Schooneveld era inconstan\xc8\x9ba, bancurile \xc8\x99i malurile continu\xc3\xa2nd s\xc4\x83 se mi\xc8\x99te mereu. H\xc4\x83r\xc8\x9bile contemporane erau foarte imprecise \xc8\x99i doar neerlandezii, care navigau mereu \xc3\xaen zon\xc4\x83, cuno\xc8\x99teau pozi\xc8\x9bia exact\xc4\x83 a bancurilor mi\xc8\x99c\xc4\x83toare. Inamicii considerau Schooneveld ca fiind foarte \xc3\xaen\xc8\x99el\xc4\x83tor \xc8\x99i probabil c\xc4\x83 exagerau pericolele din el, ceea ce \xc3\xael f\xc4\x83cea \xc8\x99i mai atractiv pentru De Ruyter._NEWLINE_La 12 mai Prin\xc8\x9bul Rupert a ridicat ancora de la Nore cu aproximativ 40 nave de linie iar la 20 mai a trecut la Vest de Dungeness f\xc4\x83c\xc3\xa2nd jonc\xc8\x9biunea cu escadra francez\xc4\x83 a Contelui d\xe2\x80\x99Estr\xc3\xa9es de 27 nave de linie \xc8\x99i cu alte 5 nave engeleze din Portsmouth la 26 mai. \xc3\x8en aceia\xc8\x99i zi regele Carol al II-lea \xc8\x99i fratele s\xc4\x83u, Ducele de York, au vizitat flota anglo-francez\xc4\x83 la Rye iar Consiliul de R\xc4\x83zboi a decis s\xc4\x83 atace flota neerlandez\xc4\x83 aflat\xc4\x83 la Schooneveld. La 31 mai Rupert a raliat navele nou echipate pe Tamisa iar la 1 iunie a ridicat ancora \xc3\xaendrept\xc3\xa2ndu-se spre coasta neerlandez\xc4\x83. La 2 iunie a ancorat la 9 mile Sud-Vest de flota lui De Ruyter._NEWLINE_\xc3\x8entre timp la Schooneveld De Ruyter a fost raliat de Tromp \xc8\x99i alte nave ale Amiralit\xc4\x83\xc8\x9bilor din Amsterdam \xc8\x99i Noorder Quartier. Cornelis Tromp \xc8\x99i De Ruyter, fiind certa\xc8\x9bi \xc3\xaenc\xc4\x83 din 1666 din B\xc4\x83t\xc4\x83lia de Dou\xc4\x83 Zile, au fost \xc3\xaemp\xc4\x83ca\xc8\x9bi sub presiunea Prin\xc8\x9bului de Orania iar cel dint\xc3\xa2i a fost restaurat \xc3\xaen func\xc8\x9bia de Locotenent-Amiral de Amstedam. La 30 mai delega\xc8\x9bii stadhouderului \xc8\x99i ai Statelor-Generale au venit la bordul navei amiral a lui De Ruyter, De Zeven Provinci\xc3\xabn ( \xe2\x80\x9cCele \xc8\x98apte Provincii\xe2\x80\x9d ). De Ruyter a citit c\xc4\x83pitanilor s\xc4\x83i aduna\xc8\x9bi \xc3\xaentr-un Sfat de R\xc4\x83zboi un mesaj de la stadhouder, inform\xc3\xa2ndu-i c\xc4\x83 erau nu numai campionii \xc8\x9b\xc4\x83rii lor ci ai \xc3\xaentregii Cre\xc8\x99tin\xc4\x83t\xc4\x83\xc8\x9bi \xc8\x99i c\xc4\x83 pentru orice la\xc8\x99 \xe2\x80\x9cporturile Provinciilor Unite vor fi cele mai pu\xc8\x9bin sigure pentru c\xc4\x83 nu vor sc\xc4\x83pa de m\xc3\xa2na sever\xc4\x83 a Justi\xc8\x9biei, nici de blestemul \xc8\x99i ura compatrio\xc8\x9bilor lor\xe2\x80\x9d . De asemenea a fost adoptat planul de a r\xc4\x83m\xc3\xa2ne la Schooneveld p\xc3\xa2n\xc4\x83 c\xc3\xa2nd inamicul ori va ataca ori va \xc3\xaencerca desantul, \xc3\xaen ambele cazuri urm\xc3\xa2nd s\xc4\x83 contraatace cu cea mai mare vigoare._NEWLINE_La 1 iunie flota neerlandez\xc4\x83 a ridicat velele \xc8\x99i a exersat toat\xc4\x83 ziua. Dup\xc4\x83 terminarea manevrelor, comandatul-\xc8\x99ef \xc8\x99i ofi\xc8\x9berii amirali au fost oaspe\xc8\x9bii lui Tromp pe nava sa amiral, Gouden Leeuw (\xe2\x80\x9cLeul de Aur\xe2\x80\x9d). \xc3\x8en timpul mesei au sosit primele rapoarte despre apropierea flotei anglo-franceze.\n_START_SECTION_\nDesf\xc4\x83\xc8\x99urarea b\xc4\x83t\xc4\x83liei\n_START_PARAGRAPH_\nFlota aliat\xc4\x83 anglo-francez\xc4\x83 cuprindea 76 nave de linie cu 4.812 tunuri \xc8\x99i 10 fregate, plus alte nave auxiliare totaliz\xc3\xa2nd peste 130 vele. Comanda suprem\xc4\x83 o de\xc8\x9binea Prin\xc8\x9bul Rupert al c\xc4\x83rui steag flutura la bordul noului Royal Charles (100 tunuri) \xc3\xaen cadrul Escadrei Ro\xc8\x99ii amplasat\xc4\x83 \xc3\xaen avangarda flotei. Navele franceze formau Escadra Alb\xc4\x83 \xc3\xaen centru, contele d\xe2\x80\x99Estr\xc3\xa9es av\xc3\xa2nd steagul pe Reine (104 tunuri) \xc3\xaen timp ce restul navelor engleze erau grupate \xc3\xaen Escadra Albastr\xc4\x83 \xc3\xaen ariergard\xc4\x83 sub comanda lui Sir Edward Spragge, pe Royal Prince (100 tunuri)._NEWLINE_Flota neerlandez\xc4\x83 era alc\xc4\x83tuit\xc4\x83 doar din 52 nave de line cu 3.171 tunuri \xc8\x99i 12 fregate, \xc3\xaempreun\xc4\x83 cu navele auxiliare ating\xc3\xa2nd aproxamtiv 100 de vele. \xc8\x98i ea era \xc3\xaemp\xc4\x83r\xc8\x9bit\xc4\x83 \xc3\xaen trei escadre comandate de Cornelis Tromp pe Gouden Leeuw (82 tunuri) \xc3\xaen avangard\xc4\x83, Aert Jansse van Nes pe Eendracht (72 tunuri) sub supravegherea direct\xc4\x83 a lui Michiel de Ruyter pe Zeven Provincien (80 tunuri) \xc3\xaen centru \xc8\x99i de Adriaen Banckert pe Walcheren (70 tunuri) \xc3\xaen ariergard\xc4\x83. Datorit\xc4\x83 marii inferiorit\xc4\x83\xc8\x9bi numerice de 2 la 3, flota neerlandez\xc4\x83 a fost botezaz\xc4\x83 Kleen hoopken (Mica speran\xc8\x9b\xc4\x83)._NEWLINE_Deoarece amiralii anglo-francezi credeau c\xc4\x83 De Ruyter nu va primi lupta \xc8\x99i va fugi la Vlissingen sau la Hellevoetsluis, au hot\xc4\x83r\xc3\xa2t s\xc4\x83 trimit\xc4\x83 \xc3\xaenainte o escadr\xc4\x83 de nave mai u\xc8\x99oare pentru a \xc3\xaempiedica retragerea flotei neerlandeze \xc8\x99i a o \xc3\xaencetini p\xc3\xa2n\xc4\x83 puteau sosi navele mai grele. Aceast\xc4\x83 escadr\xc4\x83 cuprindea aproximativ 30 nave selectate din fiecare escadr\xc4\x83 aliat\xc4\x83 care puteau manevra mai u\xc8\x99or peste bancuri._NEWLINE_La 2 iunie Rupert a considerat c\xc4\x83 a a\xc8\x99teptat destul \xc8\x99i a \xc3\xaenceput s\xc4\x83 se apropie de flota neerlandez\xc4\x83 dar v\xc3\xa2ntul a c\xc4\x83zut brusc \xc8\x99i ambele flote au ancorat din nou. Spre sear\xc4\x83 a izbucnit o furtun\xc4\x83 puternic\xc4\x83 cu v\xc3\xa2nturi dinspre Sud-Vest \xc8\x99i a durat patru zile._NEWLINE_La 7 iunie vremea s-a \xc3\xaembun\xc4\x83t\xc4\x83\xc8\x9bit \xc8\x99i cu v\xc3\xa2ntul sufl\xc3\xa2nd dinspre Nord-Vest Prin\xc8\x9bul Rupert a ordonat atacul, corpul special de nave u\xc8\x99oare deschiz\xc3\xa2nd calea la aproximativ o mil\xc4\x83 \xc3\xaenaintea Escadrei Ro\xc8\x99ii. De Ruyter i-a surprins pe alia\xc8\x9bi prin acceptarea luptei \xc3\xaen locul retragerii spre Vlissingen. Cu escadra sa aflat\xc4\x83 pu\xc8\x9bin mai \xc3\xaen v\xc3\xa2nt, Tromp a format o linie la babord de escadra lui De Ruyter iar Banckert venea la urm\xc4\x83. Reac\xc8\x9bia lui De Ruyter nu a fost prev\xc4\x83zut\xc4\x83 de Rupert care nu a mai putut chema \xc3\xaenapoi navele deta\xc8\x99ate avansat. Majoritatea acestora au intrat \xc3\xaen lupt\xc4\x83 \xc3\xaempotriva escadrei lui Tromp, care a fost atacat \xc8\x99i de Escadra Ro\xc8\x99ie a lui Rupert. \xc3\x8ens\xc4\x83 toat\xc4\x83 aceast\xc4\x83 superioritate numeric\xc4\x83 a anglo-francezilor \xc3\xaen avangard\xc4\x83 a creat mai mult\xc4\x83 confuzie dec\xc3\xa2t avantaj, multe dintre navele aliate avansate intr\xc3\xa2nd \xc3\xaen lupt\xc4\x83 dezordonat \xc8\x99i neput\xc3\xa2nd s\xc4\x83 trag\xc4\x83 cu tunurile din cauza altora care le blocau calea._NEWLINE_Lupta a \xc3\xaenceput de la distan\xc8\x9b\xc4\x83 lung\xc4\x83 pe la ora 13:00, de\xc8\x99i pare ciudat c\xc4\x83 a fost nevoie de at\xc3\xa2t de mult timp s\xc4\x83 fie str\xc4\x83b\xc4\x83tute cele vreo 9 mile sau mai pu\xc8\x9bine care separau cele dou\xc4\x83 flote. Neerlandezilor li s-au p\xc4\x83rut c\xc4\x83 alia\xc8\x9bii au adoptat o forma\xc8\x9bie \xc3\xaen semilun\xc4\x83, dar asta se datora probabil faptului c\xc4\x83 Rupert \xc8\x99i Spragge s-au apropiat mai repede dec\xc3\xa2t d\xe2\x80\x99Estr\xc3\xa9es \xc3\xaen centru. Oricum, cu De Ruyter oarecum sub v\xc3\xa2nt fa\xc8\x9b\xc4\x83 de Tromp \xc8\x99i cu Banckert pu\xc8\x9bin sub v\xc3\xa2nt \xc8\x99i el fa\xc8\x9b\xc4\x83 de centru, abia la ora 14:00 sau mai t\xc3\xa2rziu lupta s-a generalizat._NEWLINE_Tromp a trebuit s\xc4\x83 \xc3\xael \xc3\xaenfrunte pe Rupert \xc8\x99i grosul navelor deta\xc8\x99ate, \xc3\xaen timp ce la cel\xc4\x83lalt cap\xc4\x83t al liniei De Grancey \xc8\x99i restul celei de-a treia divizii franceze \xc3\xaempreun\xc4\x83 cu c\xc3\xa2teva nave apar\xc8\x9bin\xc3\xa2nd diviziei lui d\xe2\x80\x99Estr\xc3\xa9es \xc3\xaensu\xc8\x99i, \xc3\xaen loc s\xc4\x83 atace navele din coada escadrei lui De Ruyter, s-au apropiat de primele nave din escadra lui Banckert, l\xc4\x83s\xc3\xa2nd astfel doar vreo duzin\xc4\x83 de nave inamice pentru a fi atacate de Escadra Albastr\xc4\x83, dar \xc3\xaen acela\xc8\x99i timp reduc\xc3\xa2nd num\xc4\x83rul navelor franceze opun\xc3\xa2ndu-i-se lui De Ruyter la nu mai mult de 10-12 \xc3\xaempotriva a 18 neerlandeze._NEWLINE_Avangarda neerlandez\xc4\x83 nu a mai putut c\xc3\xa2\xc8\x99tiga avantajul v\xc3\xa2ntului \xc3\xaen fa\xc8\x9ba lui Rupert \xc8\x99i s-a angajat \xc3\xaentr-o lupt\xc4\x83 \xc3\xaen mi\xc8\x99care spre Nord-Est \xc3\xaempotriva Escadrei Ro\xc8\x99ii \xc8\x99i a avangardei speciale aliate. Timp de 2 ore Tromp a \xc8\x9binut piept cu 15 nave de linie celor aproape 40 aliate pe m\xc4\x83sur\xc4\x83 ce se apropiau de bancurile aflate la Nord-Vest de insula Walcheren. La cap\xc4\x83tul liniei vice-amiralul Schram pe Pacificatie a fost ucis iar unul dintre secunzii s\xc4\x83i, Jupiter, a fost abordat\xc4\x83 \xc8\x99i capturat\xc4\x83 de Royal Katherine, dar abandonat\xc4\x83 pentru c\xc4\x83 p\xc4\x83rea s\xc4\x83 fie pe cale de a se scufunda. Tromp pe Gouden Leeuw s-a angajat cu Rupert pe Royal Charles \xc8\x99i a ie\xc8\x99it surprinz\xc4\x83tor de \xc3\xaentreg din duel, deoarece nava amiral englez\xc4\x83 s-a dovedit a fi prea instabil\xc4\x83 pentru a folosi tunurile de pe puntea inferioar\xc4\x83 din bordul de sub v\xc3\xa2nt. Locul ei a fost luat de nava francez\xc4\x83 Conqu\xc3\xa9rant care, de\xc8\x99i a suferit multe pierderi iar c\xc4\x83pitanul ei, Tivas, a fost ucis, a reu\xc8\x99it s\xc4\x83 dezafecteze nava neerlandez\xc4\x83 suficient ca Tromp s\xc4\x83 \xc3\xae\xc8\x99i mute steagul pe Prins te Paard._NEWLINE_\xc3\x8entre timp Banckert a fost angajat \xc3\xaen lupt\xc4\x83 de la scurt\xc4\x83 distan\xc8\x9b\xc4\x83 de c\xc4\x83tre Escadra Albastr\xc4\x83 \xc8\x99i de o parte a Escadrei Albe, iar De Ruyter a r\xc4\x83mas comparativ liber. Cur\xc3\xa2nd dup\xc4\x83 ora 15:00 De Ruyter a decis s\xc4\x83 vireze sper\xc3\xa2nd s\xc4\x83 taie separat partea din spate a flotei aliate \xc8\x99i s\xc4\x83 vin\xc4\x83 \xc3\xaen ajutorul ariergardei. Banckert se afla \xc3\xaendeajuns de aproape ca s\xc4\x83 vad\xc4\x83 semnalele sale \xc8\x99i s\xc4\x83 se conformeze manevrei, dar Tromp era \xc3\xaen afara razei vizuale \xc8\x99i a fost necesar s\xc4\x83 i se trimit\xc4\x83 un iaht pentru a-l informa despre ce se \xc3\xaentampl\xc4\x83. Amiralii francezi au fost lua\xc8\x9bi prin surprindere \xc8\x99i \xc8\x99i-au exprimat admira\xc8\x9bia pentru decizia lui De Ruyter \xc8\x99i pentru precizia cu care a executat-o. C\xc3\xa2nd d\xe2\x80\x99Estr\xc3\xa9es a v\xc4\x83zut escadra neerlandez\xc4\x83 apropiindu-se a \xc3\xaencercat s\xc4\x83 r\xc4\x83m\xc3\xa2n\xc4\x83 \xc3\xaen v\xc3\xa2nt \xc8\x99i a reu\xc8\x99it s\xc4\x83 treac\xc4\x83 chiar pe l\xc3\xa2ng\xc4\x83 nava amiral a lui De Ruyter, schimb\xc3\xa2nd salve de tunuri cu ea. Manevra a fost doar par\xc8\x9bial reu\xc8\x99it\xc4\x83: divizia francez\xc4\x83 din frunte \xc8\x99i c\xc3\xa2teva nave din a doua divizie p\xc3\xa2n\xc4\x83 la Reine, nava amiral a lui d\xe2\x80\x99Estr\xc3\xa9es, au r\xc4\x83mas \xc3\xaen v\xc3\xa2nt \xc8\x99i de\xc8\x99i Zeven Provincien \xc8\x99i restul navelor care au urmat-o au reu\xc8\x99it s\xc4\x83 c\xc3\xa2\xc8\x99tige v\xc3\xa2ntul asupra restului celei de-a doua divizii franceze, at\xc3\xa2t Grancey c\xc3\xa2t \xc8\x99i Spragge au v\xc4\x83zut pericolul la timp \xc8\x99i au \xc3\xaenceput s\xc4\x83 vireze \xc8\x99i ei._NEWLINE_V\xc4\x83z\xc3\xa2nd c\xc4\x83 multe nave franceze i-au evitat nava, De Ruyter a remarcat Inamicul \xc3\xaenc\xc4\x83 are respect fa\xc8\x9b\xc4\x83 de Cele \xc8\x98apte Provincii. Aceast\xc4\x83 spargere a liniei de c\xc4\x83tre De Ruyter a dus la un incident demn de men\xc8\x9bionat: abordajul navei neerlandeze Deventer de c\xc4\x83tre cea francez\xc4\x83 Foudroyant. Deventer p\xc4\x83r\xc4\x83sise linia datorit\xc4\x83 pierderii catargului principal; Foudroyant, ca \xc8\x99i Tonnant aflat fa\xc8\x9ba sa, a fost for\xc8\x9bat s\xc4\x83 cedeze \xc3\xaen fa\xc8\x9ba lui Zeven Provincien, d\xc3\xa2nd apoi peste Deventer \xc8\x99i abord\xc3\xa2nd-o. O parte din francezi au luat cu asalt nava neerlandez\xc4\x83 \xc8\x99i au reu\xc8\x99it s\xc4\x83 ocupe teuga ei, dar Gabaret, c\xc4\x83pitanul de pe Foudroyant, nu a profitat de acest avantaj ba chiar a aruncat ancora pentru a l\xc4\x83sa mareea s\xc4\x83 \xc3\xaendep\xc4\x83rteze inamicul. C\xc4\x83pitanul neerlandez, Van Kuylenburg, a condus un contraatac iar supravie\xc8\x9buitorii francezi au fost \xc3\xaempin\xc8\x99i \xc3\xaenapoi pe nava lor._NEWLINE_Banckert a virat la scurt timp dup\xc4\x83 De Ruyter iar ambele escadre s-au \xc3\xaendreptat spre Sud-Vest, pentru a-i \xc3\xaent\xc3\xa2lni pe Spragge \xc8\x99i Grancey, care reveneau atunci la babord. Spragge s-a pl\xc3\xa2ns c\xc4\x83 a trebuit s\xc4\x83 treac\xc4\x83 pe l\xc3\xa2ng\xc4\x83 ambele aceste escadre, doar Cambridge fiindu-i al\xc4\x83turi pentru a-l sprijini \xc3\xaendeaproape, \xc8\x99i este posibil ca unele dintre navele sale s\xc4\x83 se fi aflat atunci sub v\xc3\xa2nt de inamic, dar sunt dou\xc4\x83 lucruri care l-au \xc3\xaempiedicat pe De Ruyter s\xc4\x83 \xc3\xae\xc8\x99i fructifice avantajul: nava lui Banckert, Walcheren, fusese lovit\xc4\x83 sub linia de plutire \xc8\x99i restul escadrei sale a c\xc4\x83zut \xc3\xaen dezordine, \xc3\xaen timp ce \xc3\xaenc\xc4\x83 nu sosise nici un semn de la Tromp. Spragge a \xc3\xaen\xc8\x9beles c\xc4\x83 dac\xc4\x83 De Ruyter ajungea la cap\xc4\x83tul sudic al bazinului Escadra sa Albastr\xc4\x83 va fi prins\xc4\x83 \xc3\xaen capcan\xc4\x83 \xc3\xaentre centrul \xc8\x99i ariergarda neerlandeze. El a schimbat cursul imediat spre Sud-Vest, reu\xc8\x99ind s\xc4\x83 treac\xc4\x83 la limit\xc4\x83 cu divizia sa la Vest de De Ruyter, dar l\xc4\x83s\xc3\xa2nd diviziile lui Ossory \xc8\x99i Kempthorne \xc3\xaen urm\xc4\x83 al\xc4\x83turi de Grancey s\xc4\x83 vireze \xc8\x99i ele mai \xc3\xaencet \xc3\xaen aceia\xc8\x99i direc\xc8\x9bie, \xc3\xaen spatele neerlandezilor. De Ruyter a reu\xc8\x99it astfel s\xc4\x83 divid\xc4\x83 inamicul \xc3\xaen patru grupuri necoordonate \xc8\x99i ar fi putut s\xc4\x83 atace decisiv ariergarda aliat\xc4\x83 confuz\xc4\x83 av\xc3\xa2nd superioritate numeric\xc4\x83 \xc8\x99i avantajul v\xc3\xa2ntului. Era necesar ca Banckert s\xc4\x83 fie ajutat \xc8\x99i apoi s\xc4\x83 se \xc3\xaentoarc\xc4\x83 cu ambele escadre spre Nord-Est pentru a reface contactul cu avangarda lui Tromp. Cu acest obiectiv De Ruyter a spus S\xc4\x83 \xc3\xaencepem cu \xc3\xaenceputul: este mai bine s\xc4\x83 ajut\xc4\x83m prietenii dec\xc3\xa2t s\xc4\x83 facem r\xc4\x83u du\xc8\x99manilor \xc8\x99i a schimbat cursul din nou spre Nord-Est \xc3\xaentre orele 17:00 \xc8\x99i 18:00, Banckert deschiz\xc3\xa2nd de aceast\xc4\x83 dat\xc4\x83 calea._NEWLINE_Cu ceva vreme \xc3\xaenainte de aceast\xc4\x83 manevr\xc4\x83, pe la ora 15:00, Rupert virase \xc8\x99i el spre Sud-Vest, \xc3\xaenfrico\xc8\x99at de ad\xc3\xa2ncimile tot mai mici, urmat de Tromp pu\xc8\x9bin mai t\xc3\xa2rziu. Pe la ora 18:00 Spragge a sosit \xc3\xaen apropiere \xc8\x99i Rupert a virat din nou spre Nord. Spragge se afla sub v\xc3\xa2nt fa\xc8\x9b\xc4\x83 de inamic \xc8\x99i Rupert \xc3\xaen v\xc3\xa2nt, iar \xc3\xaen aceast\xc4\x83 faz\xc4\x83 a luptei noua nav\xc4\x83 amiral a lui Tromp, Prins te Paard, a fost dezarborat\xc4\x83 \xc8\x99i c\xc4\x83pitanul ei ucis. Tromp \xc8\x99i-a mutat din nou steagul, de aceast\xc4\x83 dat\xc4\x83 pe Amsterdam, cu care, al\xc4\x83turi de contra-amiralul s\xc4\x83u De Haen ce-\xc8\x99i mutase \xc8\x99i el steagul pe Provincie van Utrecht, a luptat o vreme \xc3\xaempotriva lui Spragge pe Prince, Cambridge \xc8\x99i a c\xc3\xa2torva nave franceze. El a dezafectat complet pe Cambridge \xc8\x99i a trimis asupra sa o nav\xc4\x83 incendiar\xc4\x83, \xc3\xaens\xc4\x83 nava englezeasc\xc4\x83 a fost remorcat\xc4\x83 din calea navei incendiare de c\xc4\x83tre o barc\xc4\x83 de pe Glorieux iar cea de-a treia nav\xc4\x83 a lui Tromp a fost dezarborat\xc4\x83. La sf\xc3\xa2r\xc8\x99itul luptei \xc8\x99i-a mutat steagul pe Komeetster, o nav\xc4\x83 de la Amsterdam dar care f\xc4\x83cea parte din escadra lui Banckert. De Haen a trebuit \xc8\x99i el s\xc4\x83 \xc3\xae\xc8\x99i schimbe nava, de aceast\xc4\x83 dat\xc4\x83 pe Wakende Kraan._NEWLINE_Tot pe la ora 18:00 a sosit \xc8\x99i De Ruyter cu Banckert, z\xc4\x83rind din nou navele neerlandeze din avangard\xc4\x83 cu care pierduser\xc4\x83 contactul vizual \xc3\xaenc\xc4\x83 din timpul dup\xc4\x83-amiezii. La vederea apropierii lui De Ruyter, Tromp a strigat oamenilor s\xc4\x83i: Uita\xc8\x9bi-l pe Bunicul! Vine s\xc4\x83 ne ajute. \xc3\x8en schimb eu nu \xc3\xael voi abandona niciodat\xc4\x83, at\xc3\xa2t timp c\xc3\xa2t respir! , adeverindu-se \xc3\xaen sf\xc3\xa2r\xc8\x99it cuvintele cu care d\xc4\x83duse speran\xc8\x9b\xc4\x83 echipajelor sale timp de ore \xc3\xaentregi p\xc3\xa2n\xc4\x83 atunci._NEWLINE_Dup\xc4\x83 reunirea lui De Ruyter cu Tromp, ambele flote au virat \xc3\xaenspre S-V \xc3\xaen dou\xc4\x83 linii, alia\xc8\x9bii fiind \xc3\xaenspre larg. Flota neerlandez\xc4\x83 forma o singur\xc4\x83 linie continu\xc4\x83 \xc3\xaentr-o ordine aproape perfect\xc4\x83, \xc3\xaen timp ce forma\xc8\x9biile escadrelor aliate au r\xc4\x83mas foarte confuze. Spragge urcase mult spre Nord pentru a-\xc8\x99i \xc3\xaent\xc3\xa2lni vechiul rival, Tromp, \xc8\x99i \xc8\x99i-a plasat divizia \xc3\xaentre escadrele lui d\xe2\x80\x99Estr\xc3\xa9es \xc8\x99i Rupert. V\xc4\x83z\xc3\xa2nd dezordinea din flota anglo-francez\xc4\x83 \xc8\x99i multe nave aliate care nu mai puteau continua lupta, De Ruyter a ordonat mai multor divizii s\xc4\x83 profite de multele g\xc4\x83uri din linia inamic\xc4\x83 \xc8\x99i s\xc4\x83 treac\xc4\x83 prin ele. Lupta a continuat \xc3\xaentre ambele flote pe un curs spre Sud-Vest p\xc3\xa2n\xc4\x83 pe la ora 22:00. Atunci inamicii s-au desp\xc4\x83r\xc8\x9bit, odat\xc4\x83 cu l\xc4\x83sarea \xc3\xaentunericului. Rupert a fost bucuros s\xc4\x83 scape sub protec\xc8\x9bia nop\xc8\x9bii av\xc3\xa2nd \xc3\xaen vedere dezordinea ce domnea \xc3\xaen flota sa. Neerlandezii s-au \xc3\xaentors la ancorajul lor precedent; alia\xc8\x9bii au continuat spre larg \xc8\x99i au ancorat la ora 5:00 diminea\xc8\x9ba la vreo 12-15 mile spre Vest dup\xc4\x83 ce au v\xc4\x83zut c\xc4\x83 nu sunt urm\xc4\x83ri\xc8\x9bi. Unul dintre c\xc4\x83pitanii lui Rupert a notat ceea ce pare s\xc4\x83 fi fost opinia general\xc4\x83: Acea gaur\xc4\x83 este prea mic\xc4\x83 iar nisipurile prea periculoase pentru ca noi s\xc4\x83 ne mai aventur\xc4\x83m din nou acolo.\n_START_SECTION_\nUrm\xc4\x83rile\n_START_PARAGRAPH_\nNicio nav\xc4\x83, cu excep\xc8\x9bia celor incendiare, nu a fost pierdut\xc4\x83 de nici o parte, iar num\xc4\x83rul celor \xc3\xaendeajuns de avariate ca s\xc4\x83 fie trimise acas\xc4\x83 era egal (Cambridge, Resolution \xc8\x99i Conquerant, fa\xc8\x9b\xc4\x83 de Prins te Paard, Zuiderhuis \xc8\x99i Deventer). Aceast\xc4\x83 din urm\xc4\x83 nav\xc4\x83 neerlandez\xc4\x83 a e\xc8\x99uat pe drum, dar a fost un accident f\xc4\x83r\xc4\x83 leg\xc4\x83tur\xc4\x83 cu b\xc4\x83t\xc4\x83lia propriu zis\xc4\x83. Francezii au consumat 9 nave incendiare din totalul de 10 pe care le aveau, englezii 3 sau 4 iar neerlandezii 5, toate f\xc4\x83r\xc4\x83 niciun efect._NEWLINE_Pierderile \xc3\xaen ofi\xc8\x9beri amirali au fost mari de ambele p\xc4\x83r\xc8\x9bi. Neerlandezii i-au pierdut pe Schram, vice-amiral de Noorder Quarter \xc8\x99i secundul lui Tromp, Vlugh, contra-amiralul de Noorder Quarter, din escadra lui Banckert, \xc8\x99i 4 c\xc4\x83pitani, Van Bergen de pe Prins te Paard, Van Nassau de pe Provincie van Utrecht, De Boer de pe Wapen van Holland (to\xc8\x9bi din escadra lui Tromp) \xc8\x99i Meeganck de pe fregata Damiaten. Englezii i-au pierdut pe Fowlis de pe Lion, Werden de pe Henrietta, Finch de pe York \xc8\x99i Tempest de pe Sweepstakes (ultimii 3 din Escadra Albastr\xc4\x83 a lui Spragge). La francezi a murit doar c\xc4\x83pitanul Tivas de pe Conquerant, \xc3\xaen timp ce dintre comandan\xc8\x9bii navelor incendiare 6 au fost uci\xc8\x99i iar 3 r\xc4\x83ni\xc8\x9bi. Cu mare aproxima\xc8\x9bie se pot evalua pierderile umane la nu mai mult de 1.000 mor\xc8\x9bi \xc8\x99i r\xc4\x83ni\xc8\x9bi de partea alia\xc8\x9bilor \xc8\x99i la 500 de partea neerlandezilor._NEWLINE_Din punct de vedere tactic neerlandezii nu au ob\xc8\x9binut o mare victorie iar din punct de vedere strategic b\xc4\x83t\xc4\x83lia nu a fost decisiv\xc4\x83, \xc3\xaens\xc4\x83 De Ruyter a ob\xc8\x9binut un renumit succes. \xc3\x8empotriva unor \xc8\x99anse nefavorabile a reu\xc8\x99it cel pu\xc8\x9bin s\xc4\x83 r\xc4\x83m\xc3\xa2n\xc4\x83 pe pozi\xc8\x9bie, a respins atacul inamic, a cauzat cel pu\xc8\x9bin la fel de multe daune dec\xc3\xa2t a primit \xc8\x99i a am\xc3\xa2nat orice debarcare ostil\xc4\x83 pe coasta Olandei. \xc3\x8en plus, pozi\xc8\x9bia sa strategic\xc4\x83 dup\xc4\x83 b\xc4\x83t\xc4\x83lie a fost mai bun\xc4\x83, c\xc4\x83ci pierderile suferite au fost reparate rapid \xc3\xaen apele metropolitane pe c\xc3\xa2nd alia\xc8\x9bii se aflau la o distan\xc8\x9b\xc4\x83 considerabil\xc4\x83 de baze iar v\xc3\xa2ntul dinspre Est s-a ad\xc4\x83ugat dificult\xc4\x83\xc8\x9bilor lor._NEWLINE_\xc3\x8en timpul nop\xc8\x9bii De Ruyter a reparat daunele navelor sale iar \xc3\xaen diminea\xc8\x9ba urm\xc4\x83toare era gata de atac, \xc3\xaens\xc4\x83 \xc3\xaenr\xc4\x83ut\xc4\x83\xc8\x9birea vremii l-a \xc3\xaempiedicat s\xc4\x83 reia lupta. Condi\xc8\x9biile nefavorabile au continuat p\xc3\xa2n\xc4\x83 la 14 iunie, atunci c\xc3\xa2nd flota neerlandez\xc4\x83 a preluat ini\xc8\x9biativa \xc8\x99i \xc3\xaen A doua B\xc4\x83t\xc4\x83lie de la Schooneveld a reu\xc8\x99it s\xc4\x83 goneasc\xc4\x83 flota inamic\xc4\x83 \xc3\xaenapoi pe coasta englez\xc4\x83.'